RÅDETS BESLUTNING

af 22. april 1999

om en procedure for information og konsultation om udgifterne til råolie og om forbrugerpriserne på olieprodukter i Fællesskabet

(1999/280/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 213,

under henvisning til forslag fra Kommissionen(1),

under henvisning til udtalelse fra Europa-Parlamentet(2),

under henvisning til udtalelse fra Det Økonomiske og Sociale Udvalg(3), og

ud fra følgende betragtninger:

(1) gennemsigtighed i forbrugerpriserne på olieprodukter og oplysninger om udgifterne til råolie er nødvendige for, at det indre marked kan fungere korrekt, herunder at varer kan omsættes frit inden for Fællesskabet;

(2) Rådets direktiv 76/491/EØF af 4. maj 1976 om en fællesskabsprocedure for information og konsultation vedrørende priser på råolie og mineralolieprodukter i Fællesskabet(4) pålægger medlemsstaterne at give Kommissionen oplysninger, som ikke længere afspejler de faktiske forhold på oliemarkederne; direktiv 76/491/EØF bør derfor ophæves og erstattes af en ny fællesskabsinformationsprocedure;

(3) Rådets forordning (EF) nr. 2964/95 af 20. december 1995 om registrering i Fællesskabet af indførsler og leverancer af råolie(5) betyder, at Kommissionen får oplyst medlemsstaternes månedlige udgifter til forskellige typer råolie, både hvad angår indførsel fra tredjelande og leverancer fra andre medlemsstater, men gør det ikke muligt for Kommissionen at fastslå de samlede udgifter til råolie i Fællesskabet;

(4) det er derfor ønskeligt, at der indføres en procedure for information og konsultation om udgifterne til råolie og om forbrugerpriserne på olieprodukter;

(5) en sådan procedure forudsætter, at der regelmæssigt indhentes oplysninger fra medlemsstaterne om deres udgifter til råolie og om forbrugerpriserne på olieprodukter i en samlet opstilling;

(6) i overensstemmelse med gældende praksis bør medlemsstaterne fortsat meddele Kommissionen, hvad forbrugerpriserne på olieprodukter er hver mandag, som de hidtil har gjort frivilligt; medlemsstaterne kan fastholde deres nuværende ordning eller vælge nye procedurer for indsamling af oplysningerne;

(7) oplysningerne skal tjene til at sammenligne udviklingen i olieudgifterne og oliepriserne i Fællesskabet;

(8) afgifterne på olieprodukter er en del af salgsprisen, så af hensyn til gennemsigtigheden af priserne på sådanne produkter og for at kunne sammenligne priserne i Fællesskabet er det nødvendigt, af forbrugerpriserne på olieprodukter angives både eksklusive og inklusive skatter og afgifter;

(9) de indhentede oplysninger og resultaterne af Kommissionens analyse bør offentliggøres på fællesskabsplan for at sikre markedets gennemsigtighed og bør gøres til genstand for konsultation mellem medlemsstaterne og Kommissionen;

(10) konstaterer Kommissionen uregelmæssigheder eller uoverensstemmelser i de tal, der bliver meddelt den, bør den kunne få adgang til yderligere oplysninger fra de pågældende medlemsstater;

(11) de konkrete ordninger for meddelelserne må defineres nærmere -

VEDTAGET FØLGENDE BESLUTNING:

Artikel 1

Medlemsstaterne meddeler Kommissionen oplysninger om udgifterne til råolie (cif) og om forbrugerpriserne på olieprodukter som anført i artikel 3. De pågældende olieprodukter fremgår af listen i bilaget.

Oplysningerne fremskaffes ved sammenstilling af de modtagne data og forelægges på en måde, som giver det mest repræsentative billede af oliemarkedet i den enkelte medlemsstat.

Artikel 2

I denne beslutning forstås ved:

1) "udgifter": udgifterne til al indført råolie og til leverancer af råolie samt udgifterne til råolie, der produceres i en medlemsstat

2) "indført råolie": enhver mængde råolie, som kommer ind i Fællesskabet, men ikke er i transit, og som er bestemt til at dække en medlemsstats forbrug

3) "leverance af råolie": enhver mængde råolie, der kommer ind på en medlemsstats område fra en anden medlemsstat, men ikke er i transit, og som er bestemt til at dække førstnævnte medlemsstats behov

4) "råolie, der produceres i en medlemsstat": al råolie, der produceres og raffineres i en medlemsstat, hvor sådan produktion på årsbasis udgør mere end 15 % af denne medlemsstats samlede forsyning med råolie

5) "forbrugerpriser": de mest repræsentative priser, der faktisk opnås hos en given kundegruppe.

Artikel 3

1. Medlemsstaterne meddeler Kommissionen følgende oplysninger:

a) de månedlige udgifter til råolie (cif); oplysningerne meddeles inden en måned efter udgangen af den pågældende måned

b) forbrugerpriserne på olieprodukter, eksklusive og inklusive skatter og afgifter, pr. den 15. i hver måned; oplysningerne meddeles senest 30 dage efter den 15. i den pågældende måned.

2. På grundlag af de nuværende ordninger for indsamling af oplysninger fortsætter medlemsstaterne med at meddele Kommissionen, hvad forbrugerpriserne på olieprodukter, eksklusive skatter og afgifter, er hver mandag; oplysningerne meddeles senest kl. 12 den følgende dag.

Artikel 4

På grundlag af de oplysninger, Kommissionen får i medfør af denne beslutning, offentliggøres følgende på hensigtsmæssig måde:

a) hver måned offentliggøres udgifterne til råolie (cif) og forbrugerpriserne på olieprodukter, eksklusive og inklusive skatter og afgifter, pr. den 15. i hver måned

b) hver uge offentliggøres mandagens forbrugerpriser på olieprodukter, eksklusive skatter og afgifter.

Artikel 5

Medlemsstaterne og Kommissionen rådfører sig med hinanden om spørgsmål i forbindelse med denne beslutning, f.eks. om de oplysninger, der er indhentet i medfør af den.

Artikel 6

De oplysninger, som meddeles i henhold til denne beslutning er fortrolige. Dette er imidlertid ikke til hinder for, at der udsendes generelle eller sammenfattende oplysninger i en form, som ikke gør det muligt at henføre oplysningerne til bestemte virksomheder, hvilket vil sige, at oplysningerne bør omfatte mindst tre virksomheder. Medlemsstaterne kan undlade at forelægge oplysninger, som kan henføres til sådanne bestemte virksomheder.

Artikel 7

Konstaterer Kommissionen uregelmæssigheder eller uoverensstemmelser i de oplysninger, medlemsstaterne giver den, kan den anmode medlemsstaterne om at få adgang til de beregnings- eller vurderingsmetoder, som er benyttet ved sammenstillingen af oplysningerne.

Artikel 8

Kommissionen vedtager inden for de i denne beslutning fastsatte frister gennemførelsesbestemmelser om de meddelelser, der er omhandlet i artikel 1, for så vidt angår form, indhold, mv.

Artikel 9

Direktiv 76/491/EØF ophæves.

Artikel 10

Denne beslutning er rettet til medlemsstaterne.

Udfærdiget i Luxembourg, den 22. april 1999.

På Rådets vegne

W. MÜLLER

Formand

(1) EFT C 232 af 24.7.1998, s. 10.

(2) EFT C 313 af 12.10.1998, s. 68.

(3) EFT C 407 af 28.12.1998, s. 182.

(4) EFT L 140 af 28.5.1976, s. 4.

(5) EFT L 310 af 22.12.1995, s. 5.

BILAG

Liste over olieprodukter

1. Motorbrændstof

>TABELPOSITION>

2. Fyringsolie til boligopvarmning

>TABELPOSITION>

3. Olie til erhvervslivet

>TABELPOSITION>